তিনদিন বন্ধ মেট্রোর এই রুট, ইডেনে ম্যাচ স্পেশাল মেট্রো কি চলবে?

কলকাতা: তিনদিন বন্ধ থাকবে কলকাতা মেট্রোর গ্রিন লাইন (Kolkata Metro Green Line)। ২৬ এপ্রিল থেকে ২৮ এপ্রিল পর্যন্ত হাওড়া ময়দান থেকে সল্টলেক সেক্টর ফাইভে কোনও মেট্রো চলবে না (Kolkata Green Line Metro)। শনিবার ইডেনে আইপিএলের ম্যাচ রয়েছে, সেক্ষেত্রে খেলা দেখে রাতে বাড়ি ফিরতে সমস্যার মুখে পড়তো পারেন দর্শকরা। এসপ্ল‌্যানেড-শিয়ালদহের মধ্যে মেট্রো ছোটা এখন শুধু সময়ের অপেক্ষা। ২৭ এপ্রিল বউবাজারে বিপর্যস্ত অংশের নীচে সুড়ঙ্গ পরিদর্শনে আসছে কমিশনার অফ রেলওয়ে সেফটি। এই অংশের লাইন পরীক্ষা করে দেখবেন তিনি। সেই কারণেই ২৬ এপ্রিল শনিবার থেকে ২৮ এপ্রিল সোমবার পর্যন্ত বন্ধ থাকবে হাওড়া ময়দান থেকে সেক্টর ফাইভ ইস্ট-ওয়েস্ট মেট্রো পরিষেবা।

মেট্রো কর্তৃপক্ষ জানিয়েছে, কমিউনিকেশন বেসড ট্রেন কন্ট্রোল সিস্টেম (CBTC)-র পরীক্ষা করা হবে। কমিউনিকেশন বেসড ট্রেন কন্ট্রোল সিস্টেম চালু করার জন্য কাজ হবে গ্রিন লাইন জুড়ে। কোনও জায়গায় ত্রুটি থাকলে তা সংশোধন করা হবে। মেট্রো সূত্রে খবর, মনে করা হচ্ছে, পরীক্ষা পর মনে হয় পরিষেবার জন্য তৈরি তাহলে যাত্রীদের জন‌্য মেট্রো চালু করতে আর এক মাসেরও কম সময় লাগতে পারে। এই তিনদিন শিয়ালদা মেট্রো স্টেশন থেকে পূর্ব রেলের শিয়ালদা স্টেশন পর্যন্ত সাবওয়েও বন্ধ থাকবে।

আরও পড়ুন: বিরল রোগের চিকিৎসায় রাজ্যের রিপোর্ট তলব কলকাতা হাইকোর্টের

ইতিমধ্যেই এসপ্ল্যানেড থেকে শিয়ালদহ পর্যন্ত ২.৪ কিলোমিটার দীর্ঘ সুড়ঙ্গের অগ্নি নিরাপত্তা ব্যবস্থা যথাযথ কি না সে বিষয়ে রাজ্য দমকলের থেকে শংসাপত্র পেয়েছে মেট্রো। এখন কমিশনার অফ রেলওয়ে সেফটির (সিআরএস) প্রতিনিধিদের পরীক্ষায় আসার অপেক্ষা। ব্লু লাইনে অন্যদিনের মতোই স্বাভাবিক পরিষেবা থাকবে এই দিনগুলোতে। পার্পেল লাইনে ও অরেঞ্জ লাইনে নর্মাল সার্ভিস থাকবে ২৮ এপ্রিল। এই ট্রাফিক ব্লকের জন্য গ্রিন লাইন ২-তে আইপিএলের ম্যাচের পরে স্পেশাল মেট্রো সার্ভিস থাকবে না। ২৬শে এপ্রিল শনিবার রাতে হবে ইডেন গার্ডেন্সে কলকাতা নাইট রাইডার্সের ম্যাচের জন্য ব্লু লাইনে রাতে স্পেশাল মেট্রো মিলবে।

অন্য খবর দেখুন